ভারতে প্রথম জৈব জ্বালানিতে বিমান উড়ল। পরীক্ষামূলক ভাবে স্পাইসজেটের একটি বিমানকে দেরাদুন থেকে দিল্লি উড়িয়ে নিয়ে আসা হল। বিমানটি চালানো হল ছত্তিশগড়ের ৫০০ কৃষক পরিবারের সাহায্যে তৈরি জৈব জ্বালানিতে।
জৈব জ্বালানির সঙ্গে বিমানের সাধারণ জ্বালানি মিশিয়ে এই ভাবে বিমান চালানো হলে খরচ অনেক কমে যাবে বলেই দাবি অসামরিক বিমান পরিবহণ মন্ত্রকের। ফলে বিমানে যাতায়াতের টিকিটের দামও কমবে। কারণ, বিমান চালানোর জন্য বেশিরভাগ খরচই যায় তেলের পিছনে।
‘‘জৈব জ্বালানি তৈরিতে মুখ্য ভূমিকা নিয়েছে দেরাদুনের ইন্ডিয়ান ইনস্টিটিউট অফ পেট্রোলিয়াম। এটা বিকল্প জ্বালানি ব্যবহারে উৎসাহ জোগাবে। একটা বড় পদক্ষেপ। জাতীয় জৈব জ্বালানি নীতি এই কথা মাথায় রেখেই বানানো হয়েছে,’’ টুইট করেছেন পেট্রোলিয়াম মন্ত্রী ধর্মেন্দ্র প্রধান।
দেখুন সেই বিমানের ভিডিও:
 

এই জ্বালানির কিছুটা অংশ তৈরি হয়েছে জাট্রোফা গাছের বীজ থেকে। ছত্তিশগড়ের প্রায় ৫০০টি পরিবার এই গাছ চাষের সঙ্গে যুক্ত। তাঁদের থেকেই এই তেল নেওয়া হয়েছে। এছাড়াও কারখানা ও পুরসভার বর্জ্য পদার্থ থেকে এই জ্বালানি তৈরি হয়েছে। এই জ্বালানি পরিবেশ-বান্ধব। 
২০১৩-১৪ সালে ইন্ডিগো জৈব জ্বালানি ব্যবহারের চেষ্টা করেছিল। কিন্তু তা সফল হয়নি। কিন্তু তখন সিঙ্গাপুর থেকে সেই তেল আমদানি করতে হত। 

এই বিষয়ে অন্যান্য খবর

পেট্রোল-ডিজেল নিয়ে সাধারণ মানুষকে ‘প্রতারণা’ মোদী সরকারের, জানুন ৫ রহস্য
মানুষের মল কত উপকারে আসতে পারে, আবার দেখালেন ছোট্ট শহরের বাসিন্দারা


১০ বছর আগে রিচার্ড ব্র্যানসনসের ভার্জিন আটলান্টিক প্রথম জৈব জ্বালানি দিয়ে লন্ডন থেকে আমস্টার্ডাম পর্যন্ত বিমান চালিয়েছিল। 
যদি ভারতে এই পদ্ধতি সফল ভাবে প্রয়োগ করা যায়, তাহলে ভারত প্রথম উন্নয়নশীল দেশ হবে যারা জৈব জ্বালানি বিমান চালানোর জন্য ব্যবহার করবে।